b"\n_START_ARTICLE_\nEfectul Droste\n_START_PARAGRAPH_\nEfectul Droste (Pronun\xc8\x9bie \xc3\xaen olandez\xc4\x83: /dr\xc9\x94st\xc9\x99/), cunoscut \xc3\xaen cadrul artelor ca mise en abyme, reprezint\xc4\x83 efectul prin care o imagine apare \xc3\xaen mod recursiv \xc3\xaen interiorul s\xc4\x83u, de obicei \xc3\xaen locuri \xc3\xaen care o cu totul alt\xc4\x83 imagine ar fi de a\xc8\x99teptat s\xc4\x83 apar\xc4\x83.  _NEWLINE_Efectul a fost denumit dup\xc4\x83 o marc\xc4\x83 olandez\xc4\x83 de cacao, a c\xc4\x83rei ilustra\xc8\x9bie de pe cutia de depozitare a fost realizat\xc4\x83 de Jan Misset \xc3\xaen 1904. De atunci, a fost folosit pentru numeroase alte ambalaje de la produse din cele mai variate. \xc3\x8enc\xc4\x83 din Evul Mediu acest efect a fost utilizat \xc3\xaentr-o oarecare m\xc4\x83sur\xc4\x83 \xc3\xaen cadrul unor opere de art\xc4\x83 precum Tripticul lui Stefaneschi realizat de Giotto di Bondone \xc3\xaen 1320. Unele c\xc4\x83r\xc8\x9bi medievale repet\xc4\x83 recursiv propria lor imagine, iar vitraliile unor biserici prezint\xc4\x83 copii miniaturale ale aceluia\xc8\x99i vitraliu.\n_START_SECTION_\nOrigine\n_START_PARAGRAPH_\nEfectul a fost denumit dup\xc4\x83 imaginea de pe cutiile \xc3\xaen care era ambalat\xc4\x83 cacaoa Droste, una dintre marile companii olandeze, imagine ce \xc3\xaenf\xc4\x83\xc8\x9bi\xc8\x99a o d\xc4\x83dac\xc4\x83 purt\xc3\xa2nd o tav\xc4\x83 pe care se afl\xc4\x83 o cea\xc8\x99c\xc4\x83 \xc8\x99i un recipient de cacao cu aceea\xc8\x99i imagine, conceput\xc4\x83 de Jan Misset. Aceast\xc4\x83 imagine, introdus\xc4\x83 \xc3\xaen 1904, \xc8\x99i men\xc8\x9binut\xc4\x83 pe parcursul a mai multor decenii, suferind doar mici schimb\xc4\x83ri aduse de artistul Adolphe Mouron, a devenit foarte cunoscut\xc4\x83. Poetul \xc8\x99i autorul de editoriale Nico Scheepmaker a contribuit la r\xc4\x83sp\xc3\xa2ndirea termenului \xc8\x99i utiliz\xc4\x83rii efectului la sf\xc3\xa2r\xc8\x99itul anilor `70.\n_START_SECTION_\nConceptul \xc3\xaen matematic\xc4\x83\n_START_PARAGRAPH_\nApari\xc8\x9bia imaginii este recursiv\xc4\x83; versiunea mic\xc8\x99orat\xc4\x83 include o versiune mult mai mic\xc4\x83, \xc8\x99i a\xc8\x99a mai departe. Aceast\xc4\x83 incluziune poate fi continuat\xc4\x83 la nesf\xc3\xa2r\xc8\x99it doar din punct de vedere teoretic, deoarece \xc3\xaen practic\xc4\x83 este limitat\xc4\x83 de c\xc4\x83tre tehnicile actuale de printare a imaginilor, cu fiecare itera\xc8\x9bie reduc\xc3\xa2ndu-se dimensiunile imaginii ini\xc8\x9biale.\n_START_SECTION_\n\xc3\x8en arta medieval\xc4\x83\n_START_PARAGRAPH_\nEfectul a fost utilizat de Giotto \xc3\xaen 1320, \xc3\xaen momentul \xc3\xaen care a realizat Tripticul lui Stefaneschi. Polipticul \xc3\xael prezint\xc4\x83 \xc3\xaen piesa central\xc4\x83 pe Cardinalul Giacomo Gaetani Stefaneschi oferind tripticul Sf\xc3\xa2ntului Petru.  Obiectul de art\xc4\x83 a fost comandat\xc4\x83 de cardinal pentru unul dintre altarele Vechii Basilici Sf. Petru din Roma \xc8\x99i se afl\xc4\x83 actualmente la galeria de art\xc4\x83 Pinacoteca Vaticana.\n_START_SECTION_\n\xc3\x8en arta lui Maurits Cornelis Escher\n_START_PARAGRAPH_\nArtistul olandez M. C. Escher a folosit efectul Droste \xc3\xaen litografia \xe2\x80\x9ePrentententoonstelling\xe2\x80\x9d publicat\xc4\x83 \xc3\xaen 1956 care prezint\xc4\x83 o galerie ce con\xc8\x9bine o tip\xc4\x83ritur\xc4\x83 care \xc3\xaenf\xc4\x83\xc8\x9bi\xc8\x99eaz\xc4\x83 aceea\xc8\x99i galerie, de fiecare dat\xc4\x83 imaginea fiind mic\xc8\x99orat\xc4\x83 \xc8\x99i rotit\xc4\x83, cu excep\xc8\x9bia unui spa\xc8\x9biu gol situat \xc3\xaen centrul imaginii. Lucrarea a atras aten\xc8\x9bia a numero\xc8\x99i matematicieni precum Bart de Smit \xc8\x99i Hendrik Lenstra. Ace\xc8\x99tia au proiectat o metod\xc4\x83 prin care s-ar putea umple golul din centrul litografiei aplic\xc3\xa2nd \xc3\xaen continuare efectul Droste, rotind \xc8\x99i mic\xc8\x99or\xc3\xa2nd imaginea galeriei \xc3\xaen continuare.\n_START_SECTION_\nUtiliz\xc4\x83ri moderne\n_START_PARAGRAPH_\nEfectul Droste a fost folosit \xc3\xaen cadrul ambalajelor untului Land O'Lakes, imaginea prezent\xc3\xa2nd o amerindian\xc4\x83 \xc8\x9bin\xc3\xa2nd un pachet de unt ce are imaginea ei pe ambalaj. Morton Salt face \xc8\x99i el uz de acest efect. Coperta albumului Ummagumma din 1969 al lui Pink Floyd \xc3\xaenf\xc4\x83\xc8\x9bi\xc8\x99eaz\xc4\x83 un membru al orchestrei \xc8\x99ez\xc3\xa2nd, pe perete exist\xc3\xa2nd o imagine ce con\xc8\x9bine un alt membru al forma\xc8\x9biei. Acest lucru se repet\xc4\x83 pentru to\xc8\x9bi cei patru membrii, ultima imagine fiind coperta albumului A Saucerful of Secrets. Logo-ul br\xc3\xa2nzei topite La Vache qui Rit prezint\xc4\x83 imaginea unei vaci care poart\xc4\x83 cercei. Privind mai atent se poate vedea c\xc4\x83 cerceii sunt, de fapt, ambalajul circular al br\xc3\xa2nzei topite. Efectul Droste reprezint\xc4\x83 o tem\xc4\x83 \xc3\xaent\xc3\xa2lnit\xc4\x83 \xc8\x99i \xc3\xaen pove\xc8\x99tile pentru copii scrise de Russell Hoban, cum ar fi \xe2\x80\x9eThe Mouse and His Child\xe2\x80\x9d \xc3\xaen care este prezent sub forma etichetei unei cutii de m\xc3\xa2ncare pentru c\xc3\xa2ini care con\xc8\x9bine o imagine a unei alte cutii de acela\xc8\x99i fel."